b'\n_START_ARTICLE_\nB\xc4\x83t\xc4\x83lia de la Marston Moor\n_START_SECTION_\nR\xc4\x83zboiul Civil \xc3\xaen nord\n_START_PARAGRAPH_\n\xc3\x8en Anglia Nordic\xc4\x83, regali\xc8\x99tii erau \xc3\xaen avantaj numeric \xc8\x99i erau predominant sus\xc8\x9binu\xc8\x9bi de localnici, cu excep\xc8\x9bia unor zone din Lancashire \xc8\x99i din West Riding of Yorkshire, unde parlamentari\xc8\x99tii erau sus\xc8\x9binu\xc8\x9bi \xc3\xaen ora\xc8\x99ele cu industrie textil\xc4\x83, unde exista o puternic\xc4\x83 opozi\xc8\x9bie fa\xc8\x9b\xc4\x83 de nobilime. La 30 iunie 1643, regali\xc8\x99tii condu\xc8\x99i de marchizul de Newcastle au \xc3\xaenvins armata parlamentarist\xc4\x83 a Lordului Fairfax \xc3\xaen b\xc4\x83t\xc4\x83lia de la Adwalton Moor l\xc3\xa2ng\xc4\x83 Bradford. Fairfax \xc8\x99i fiul lui, Sir Thomas Fairfax, s-au retras cu restul armatelor c\xc4\x83tre portul Hull, controlat de Parlament._NEWLINE_Newcastle a trimis o parte din armata sa c\xc4\x83tre sud \xc3\xaen Lincolnshire, ca parte a unei \xc3\xaenaint\xc4\x83ri pe trei linii c\xc4\x83tre Londra, dar a fost obligat s\xc4\x83 \xc3\xae\xc8\x99i foloseasc\xc4\x83 mare parte din for\xc8\x9be pentru a asedia Hullul. Asediul a e\xc8\x99uat, \xc3\xaentruc\xc3\xa2t cor\xc4\x83biile parlamentariste puteau aproviziona \xc8\x99i fortifica portul, iar garnizoana inundase zone extinse din jurul ora\xc8\x99ului, unde deta\xc8\x99amentele regaliste trimise \xc3\xaen Lincolnshire au fost \xc3\xaenvinse \xc3\xaen b\xc4\x83t\xc4\x83lia de la Winceby._NEWLINE_Spre sf\xc3\xa2r\xc8\x99itul lui 1643, R\xc4\x83zboiul Civil Englez s-a \xc3\xaente\xc8\x9bit. Regele Carol I a negociat o \xe2\x80\x9ecedare\xe2\x80\x9d \xc3\xaen Irlanda, ceea ce i-a permis s\xc4\x83-\xc8\x99i \xc3\xaent\xc4\x83reasc\xc4\x83 armatele cu regimente engleze\xc8\x99ti revenite \xc3\xaen Marea Britanie dup\xc4\x83 ce fuseser\xc4\x83 trimise \xc3\xaen Irlanda \xc3\xaen urma revoltelor din 1641, dar parlamentul a r\xc4\x83spuns cu o victorie diplomatic\xc4\x83 \xc8\x99i mai semnificativ\xc4\x83, semn\xc3\xa2nd Solemn League and Covenant (\xe2\x80\x9eLiga \xc8\x99i Leg\xc4\x83m\xc3\xa2ntul Solemn\xe2\x80\x9d), o \xc3\xaen\xc8\x9belegere cu covenanti\xc8\x99tii sco\xc8\x9bieni._NEWLINE_La \xc3\xaenceputul lui 1644, o armat\xc4\x83 covenantist\xc4\x83 condus\xc4\x83 de earlul de Leven a invadat nordul Angliei pentru a sus\xc8\x9bine Parlamentul. Marchizul de Newcastle a fost obligat s\xc4\x83-\xc8\x99i \xc3\xaempart\xc4\x83 armata \xc3\xaen dou\xc4\x83, l\xc4\x83s\xc3\xa2nd un deta\xc8\x99ament condus de Sir John Belasyse s\xc4\x83-i p\xc4\x83zeasc\xc4\x83 pe parlamentari\xc8\x99tii Lordului Fairfax din Hull, \xc3\xaen vreme ce corpul principal condus de el s-a deplasat spre nord pentru a lupta cu Leven.\n_START_SECTION_\nAsediul Yorkului\n_START_PARAGRAPH_\n\xc3\x8en martie \xc8\x99i la \xc3\xaenceputul lui aprilie, marchizul de Newcastle a efectuat c\xc3\xa2teva manevre de tergiversare \xc3\xaencerc\xc3\xa2nd s\xc4\x83-i \xc3\xaempiedice pe sco\xc8\x9bieni s\xc4\x83 treac\xc4\x83 r\xc3\xa2ul Tyne \xc8\x99i s\xc4\x83 \xc3\xaenconjoare ora\xc8\x99ul Newcastle upon Tyne. \xc3\x8entre timp, o cavalerie parlamentarist\xc4\x83 condus\xc4\x83 de Sir Thomas Fairfax, care iarna luptase \xc3\xaen Cheshire \xc8\x99i Lancashire, a trecut Peninii \xc8\x99i a intrat \xc3\xaen West Riding of Yorkshire. Pentru a-l \xc3\xaempiedica pe Sir Thomas s\xc4\x83 se \xc3\xaent\xc3\xa2lneasc\xc4\x83 cu Lordul Fairfax la Hull, Belasyse a ocupat ora\xc8\x99ul Selby aflat \xc3\xaentre ele. La 11 aprilie, for\xc8\x9ba lui Sir Thomas Fairfax \xc3\xaent\xc4\x83rit\xc4\x83 cu infanteria lui Sir John Meldrum, a p\xc4\x83truns \xc3\xaen Selby, lu\xc3\xa2ndu-l prizonier pe Belasyse \xc3\xaempreun\xc4\x83 cu mare parte din armata sa._NEWLINE_Afl\xc3\xa2nd vestea, Newcastle a realizat c\xc4\x83 ora\xc8\x99ul York este \xc3\xaen pericol. Yorkul fusese principalul bastion al puterii regaliste \xc3\xaen nordul Angliei, \xc8\x99i pierderea lui putea \xc3\xaensemna o lovitur\xc4\x83 grea dat\xc4\x83 cauzei regaliste. El s-a retras acolo \xc3\xaen grab\xc4\x83 pentru a le z\xc4\x83d\xc4\x83rnici planurile Fairfac\xc8\x99ilor. Leven a l\xc4\x83sat un deta\xc8\x99ament s\xc4\x83 mascheze garnizoana regalist\xc4\x83 din Newcastle upon Tyne, \xc8\x99i a urmat armata lui Newcastle cu grosul trupelor. La 22 aprilie, Leven \xc8\x99i Fairfac\xc8\x99ii au f\xc4\x83cut jonc\xc8\x9biunea la Wetherby, la circa 22\xc2\xa0km vest de York. \xc3\x8empreun\xc4\x83, au \xc3\xaenceput asediul Yorkului. La \xc3\xaenceput, asediul a fost o blocad\xc4\x83 rarefiat\xc4\x83, sco\xc8\x9bienii \xc8\x99i parlamentari\xc8\x99tii concentr\xc3\xa2ndu-se mai mult pe capturarea unor mici garnizoane regaliste care le amenin\xc8\x9bau comunica\xc8\x9biile cu Hullul. La 3 iunie, ele au fost \xc3\xaent\xc4\x83rite de armata parlamentarist\xc4\x83 a Asocia\xc8\x9biei Estice, \xc3\xaen frunte cu earlul de Manchester. Yorkul era acum complet \xc3\xaencercuit \xc8\x99i opera\xc8\x9biunile de asediu au demarat. Leven a fost acceptat drept comandant suprem al celor trei armate aliate de la York (denumite de Parlament \xe2\x80\x9eArmata Ambelor Regate\xe2\x80\x9d). Politica lor era de a le da sco\xc8\x9bienilor prim-planul \xc3\xaen nord, iar sco\xc8\x9bienii erau cel mai mare contingent din armat\xc4\x83, \xc3\xaen schimb Leven era \xc8\x99i el un respectat veteran al R\xc4\x83zboiului de Treizeci de Ani.\n_START_SECTION_\nManevre de despresurare\n_START_PARAGRAPH_\nVestea asediului a ajuns \xc3\xaen scurt timp la Oxford, unde regele Carol \xc3\xae\xc8\x99i instalase capitala. Din 24 aprilie p\xc3\xa2n\xc4\x83 \xc3\xaen 5 mai, el a \xc8\x9binut un consiliu de r\xc4\x83zboi la care a participat nepotul s\xc4\x83u, renumitul comandant de armate, Prin\xc8\x9bul Rupert. S-a stabilit ca \xc3\xaen vreme ce Carol urma s\xc4\x83 \xc3\xaencerce s\xc4\x83 c\xc3\xa2\xc8\x99tige timp la Oxford, Rupert va rupe asediul Yorkului._NEWLINE_Rupert a pornit din Shrewsbury la 16 mai cu o mic\xc4\x83 for\xc8\x9b\xc4\x83. Primele sale mi\xc8\x99c\xc4\x83ri aveau scopul de a ob\xc8\x9bine \xc3\xaent\xc4\x83riri pe drum pentru a-\xc8\x99i spori armata \xc8\x99i de a asigura Lancashire-ul pentru solda\xc8\x9bii care soseau din Irlanda s\xc4\x83 sus\xc8\x9bin\xc4\x83 cauza regalist\xc4\x83. A preluat conducerea unei mici armate regaliste cu cartierul general \xc3\xaen Chester \xc8\x99i condus\xc4\x83 p\xc3\xa2n\xc4\x83 atunci de Lord John Byron, ridic\xc3\xa2nd num\xc4\x83rul ei la 2.000 de c\xc4\x83l\xc4\x83re\xc8\x9bi \xc8\x99i 6.000 de pedestra\xc8\x99i. Dup\xc4\x83 ce a for\xc8\x9bat o trecere a r\xc3\xa2ului Mersey la Stockport, el a asaltat Boltonul, ucig\xc3\xa2nd 1.600 de cet\xc4\x83\xc8\x9beni \xc8\x99i ap\xc4\x83r\xc4\x83tori parlamentari\xc8\x99ti. Odihnindu-se \xc3\xaen apropiere la Bury, Rupert s-a \xc3\xaent\xc3\xa2lnit cu cavaleria marchizului de Newcastle condus\xc4\x83 de Lord George Goring, care plecase din York la \xc3\xaenceputul asediului, cu un mic contingent de la Derbyshire, \xc8\x99i cu mai multe regimente proasp\xc4\x83t recrutate din Lancashire de earlul de Derby. Dup\xc4\x83 ce a ocolit fort\xc4\x83rea\xc8\x9ba parlamentarist\xc4\x83 Manchester, Prin\xc8\x9bul Rupert a abordat la 6 iunie Liverpoolul \xc8\x99i a preluat controlul ora\xc8\x99ului dup\xc4\x83 un asediu de cinci zile._NEWLINE_Rupert ezita acum, nesigur dac\xc4\x83 s\xc4\x83 ac\xc8\x9bioneze pentru despresurarea Yorkului sau s\xc4\x83 r\xc4\x83m\xc3\xa2n\xc4\x83 \xc8\x99i s\xc4\x83 consolideze controlul regalist asupra Lancashire-ului, recrut\xc3\xa2nd \xc8\x99i \xc3\xaent\xc4\x83riri \xc3\xaentre timp. El nu avea \xc3\xaencredere \xc3\xaen membrii consiliului de r\xc4\x83zboi al lui Carol \xc8\x99i se temea s\xc4\x83 se \xc3\xaendep\xc4\x83rteze at\xc3\xa2t de mult de rege. La 16 iunie, el a primit din partea regelui o depe\xc8\x99\xc4\x83 cu ve\xc8\x99ti rele. Consilierii regelui anulaser\xc4\x83 politicile defensive ale lui Rupert, trimi\xc8\x9b\xc3\xa2nd garnizoanele din Reading \xc8\x99i Abingdon \xc3\xaentr-o ofensiv\xc4\x83 \xc3\xaen vest. Aceasta l\xc4\x83sase Oxfordul expus unei amenin\xc8\x9b\xc4\x83ri din parte armatelor parlamentariste combinate conduse de earlul de Essex \xc8\x99i de Sir William Waller \xc8\x99i \xc3\xael obligase pe rege s\xc4\x83-\xc8\x99i p\xc4\x83r\xc4\x83seasc\xc4\x83 ora\xc8\x99ul \xc3\xaen grab\xc4\x83 \xc8\x99i s\xc4\x83 se duc\xc4\x83 spre Worcester, unde era \xc3\xaenc\xc4\x83 \xc3\xaen pericol. Pe l\xc3\xa2ng\xc4\x83 aceste ve\xc8\x99ti, scrisoarea con\xc8\x9binea \xc8\x99i unele ordine ambigue privind ofensiva nordic\xc4\x83 a lui Rupert \xc8\x99i planurile de viitor: s\xc4\x83 \xc3\xaencerce s\xc4\x83 elibereze Yorkul sau, dac\xc4\x83 nu poate, s\xc4\x83 i se al\xc4\x83ture regelui la Worcester._NEWLINE_Rupert a \xc3\xaen\xc8\x9beles c\xc4\x83 trebuie s\xc4\x83 despresureze Yorkul \xc8\x99i s\xc4\x83 \xc3\xaenving\xc4\x83 armata aliat\xc4\x83, abia dup\xc4\x83 care s\xc4\x83 se \xc3\xaendrepte spre sud pentru a-l ajuta pe rege. \xc3\x8en acest moment, armata lui Rupert num\xc4\x83ra aproape 14.000 de oameni. El a plecat din Liverpool c\xc4\x83tre Preston, care s-a predat f\xc4\x83r\xc4\x83 lupt\xc4\x83. De acolo, a pornit prin Clitheroe \xc8\x99i a trecut Peninii la Skipton, unde s-a oprit trei zile \xc3\xaentre 26 \xc8\x99i 28 iunie pentru a-\xc8\x99i \xe2\x80\x9erepara armele\xe2\x80\x9d \xc8\x99i a a\xc8\x99tepta ni\xc8\x99te ultime \xc3\xaent\xc4\x83riri din Cumberland \xc8\x99i Westmoreland. La 30 iunie, el a sosit la garnizoana regalist\xc4\x83 de la Castelul Knaresborough, la 23\xc2\xa0km nord-vest de York.\n_START_SECTION_\nDespresurarea Yorkului\n_START_PARAGRAPH_\nAlia\xc8\x9bii \xc8\x99tiau c\xc4\x83 Rupert se apropie \xc8\x99i sperau c\xc4\x83 \xc3\xaent\xc4\x83ririle venite din Midlands sub comanda lui Sir John Meldrum \xc8\x99i a earlului de Denbigh ar putea \xc3\xaenl\xc4\x83tura amenin\xc8\x9barea, dar au aflat \xc3\xaen scurt timp c\xc4\x83 for\xc8\x9bele lor nu pot interveni la timp. Armatele aliate din jurul Yorkului erau desp\xc4\x83r\xc8\x9bite \xc3\xaentre ele de r\xc3\xa2uri, iar dac\xc4\x83 Rupert le-ar fi atacat liniile de asediu, ar fi putut distruge armatele una c\xc3\xa2te una, f\xc4\x83r\xc4\x83 ca celelalte s\xc4\x83 poat\xc4\x83 interveni. De aceea, asediul a fost abandonat \xc3\xaen noaptea de 30 iunie, iar parlamentari\xc8\x99tii \xc8\x99i-au concentrat for\xc8\x9bele l\xc3\xa2ng\xc4\x83 satul Hessay \xc3\xaenainte de a ocupa pozi\xc8\x9bii pe Marston Moor, unde au blocat mar\xc8\x99ul direct al lui Rupert c\xc4\x83tre York (de-a lungul vechiului drum roman denumit Ermine Street, ast\xc4\x83zi A59), \xc8\x99i puteau u\xc8\x99or manevra spre st\xc3\xa2nga pentru a-l \xc3\xaempiedica pe Rupert s\xc4\x83 fac\xc4\x83 vreo mi\xc8\x99care spre sud prin Wetherby._NEWLINE_\xc3\x8en diminea\xc8\x9ba zilei de 1 iulie, unii c\xc4\x83l\xc4\x83re\xc8\x9bi regali\xc8\x99ti au \xc3\xaenaintat de la Knaresborough \xc8\x99i au ap\xc4\x83rut pe p\xc3\xa2rloag\xc4\x83, iar alia\xc8\x9bii s-au preg\xc4\x83tit pentru b\xc4\x83t\xc4\x83lie. Rupert \xc3\xaens\xc4\x83 efectuase un mar\xc8\x99 lateral de 35\xc2\xa0km c\xc4\x83tre nord-est cu corpul principal, travers\xc3\xa2nd r\xc3\xa2ul Ure la Boroughbridge \xc8\x99i r\xc3\xa2ul Swale la Thornton Bridge. Aceste dou\xc4\x83 r\xc3\xa2uri se unesc \xc8\x99i formeaz\xc4\x83 r\xc3\xa2ul Ouse, pe care Rupert \xc3\xael plasase \xc3\xaentre el \xc8\x99i armatele inamice. \xc3\x8en aceea\xc8\x99i zi, for\xc8\x9bele sale au \xc3\xaenvins dragonii earlului de Manchester, care fuseser\xc4\x83 l\xc4\x83sa\xc8\x9bi s\xc4\x83 p\xc4\x83zeasc\xc4\x83 un pod de vase peste Ouse \xc3\xaen dreptul satului Poppleton la c\xc3\xa2\xc8\x9biva kilometri nord de York. Aceasta era singura trecere disponibil\xc4\x83 alia\xc8\x9bilor \xc3\xaen amonte de un alt pod de vase de la Acaster Malbis 8\xc2\xa0km sud de York, iar capturarea sa a \xc3\xaempiedicat armatele aliate s\xc4\x83 mai treac\xc4\x83 r\xc3\xa2ul Ouse \xc8\x99i s\xc4\x83-l atace pe Rupert._NEWLINE_Al\xc8\x9bi c\xc4\x83l\xc4\x83re\xc8\x9bi ai lui Rupert au sosit la York \xc8\x99i au f\xc4\x83cut jonc\xc8\x9biunea cu garnizoana. Odat\xc4\x83 Yorkul despresurat, Newcastle i-a trimis lui Rupert o scrisoare lingu\xc8\x99itoare de bun venit \xc8\x99i de felicitare. Rupert a r\xc4\x83spuns prin Goring, cer\xc3\xa2ndu-i lui Newcastle s\xc4\x83 vin\xc4\x83 cu for\xc8\x9bele sale \xc3\xaen ajutorul lui Rupert \xc3\xaen urm\xc4\x83toarea diminea\xc8\x9b\xc4\x83.\n_START_SECTION_\nPreludiu\n_START_PARAGRAPH_\nAfl\xc3\xa2nd c\xc4\x83 inamicul c\xc3\xa2\xc8\x99tigase avantaj pozi\xc8\x9bional, comandan\xc8\x9bii alia\xc8\x9bi \xc8\x99i-au discutat op\xc8\x9biunile. Ei au hot\xc4\x83r\xc3\xa2t s\xc4\x83 se retrag\xc4\x83 spre sud la Tadcaster \xc8\x99i Cawood, unde \xc3\xae\xc8\x99i puteau proteja liniile de aprovizionare de la Hull, \xc8\x99i \xc3\xaen acela\xc8\x99i timp puteau bloca orice mi\xc8\x99care spre sud a lui Rupert de oricare parte a Ouse-ului. Pedestra\xc8\x99ii, artileria \xc8\x99i echipamentele parlamentari\xc8\x99tilor au pornit \xc3\xaen diminea\xc8\x9ba de 2 iulie, l\xc4\x83s\xc3\xa2nd cavaleria \xc8\x99i dragonii, condu\xc8\x99i de Sir Thomas Fairfax, \xc3\xaen ariergard\xc4\x83. Pe la ora 9\xc2\xa0am, generalii alia\xc8\x9bi au aflat c\xc4\x83 armata lui Rupert a traversat \xc8\x99i a capturat podul de vase de la Poppleton, \xc8\x99i c\xc4\x83 \xc3\xaenainteaz\xc4\x83 c\xc4\x83tre Marston Moor. Pedestra\xc8\x99ii sco\xc8\x9bieni \xc8\x99i parlamentari\xc8\x99ti, dintre care unii ajunseser\xc4\x83 deja la Tadcaster, au fost chema\xc8\x9bi \xc3\xaen grab\xc4\x83 \xc3\xaenapoi._NEWLINE_Pe la pr\xc3\xa2nz, lui Rupert i s-a al\xc4\x83turat la Marston Moor \xc8\x99i Newcastle, \xc3\xaenso\xc8\x9bit de un corp de "Gentleman Volunteers" c\xc4\x83lare. Rupert l-a salutat, spun\xc3\xa2ndu-i: \xe2\x80\x9eMy Lord, mi-a\xc8\x99 fi dorit s\xc4\x83 fi sosit cu for\xc8\x9bele dumitale mai devreme, dar sper c\xc4\x83 tot vom avea o zi glorioas\xc4\x83.\xe2\x80\x9d Newcastle se opunea unei b\xc4\x83t\xc4\x83lii anticipate de ambele tabere. El a sugerat c\xc4\x83 armata aliat\xc4\x83 se va dizolva \xc3\xaen cele din urm\xc4\x83 \xc8\x99i a sugerat s\xc4\x83 se a\xc8\x99tepte sosirea unei for\xc8\x9be de 3.000 de oameni sub conducerea colonelulului Clavering \xc8\x99i mai multe garnizoane adunate, totaliz\xc3\xa2nd \xc3\xaenc\xc4\x83 2.000 de oameni. Rupert era convins c\xc4\x83 scrisoarea regelui (pe care nu i-a ar\xc4\x83tat-o lui Newcastle) era un ordin de a ataca \xc8\x99i \xc3\xaenvinge inamicul imediat. Mai mult, Rupert dorea s\xc4\x83 compenseze inferioritatea numeric\xc4\x83 a regali\xc8\x99tilor lu\xc3\xa2nd inamicul pe nepreg\xc4\x83titte, \xc8\x99i \xc3\xaenainte ca \xc3\xaent\xc4\x83ririle parlamentari\xc8\x99tilor s\xc4\x83 le creasc\xc4\x83 superioritatea._NEWLINE_Solda\xc8\x9bii lui Newcastle din York \xc3\xaens\xc4\x83 refuzaser\xc4\x83 s\xc4\x83 lupte dac\xc4\x83 nu li se pl\xc4\x83tesc soldele restante. Mai mul\xc8\x9bi lipseau, pleca\xc8\x9bi s\xc4\x83 jefuiasc\xc4\x83 pozi\xc8\x9biile de asediu abandonate l\xc3\xa2ng\xc4\x83 ora\xc8\x99. Pedestra\xc8\x99ii lui Rupert erau extenua\xc8\x9bi de mar\xc8\x99ul din ziua precedent\xc4\x83. De aceea, Rupert nu a atacat, \xc8\x99ansele sale de izb\xc3\xa2nd\xc4\x83 sc\xc4\x83z\xc3\xa2nd pe m\xc4\x83sur\xc4\x83 ce timpul trecea \xc8\x99i sco\xc8\x9bienii \xc8\x99i parlamentarii se \xc3\xaentorceau din mar\xc8\x99ul lor spre sud \xc8\x99i ocupau pozi\xc8\x9biile. Au avut loc scurte canonade \xc8\x99i ciocniri, dar niciuna din tabere nu a atacat._NEWLINE_Pe la ora 4:00\xc2\xa0pm, contingentul de la York a sosit, cu mare \xc3\xaent\xc3\xa2rziere, \xc3\xaenso\xc8\x9bit fiind de generalul lui, Lord Eythin. Rupert \xc8\x99i Eythin se cuno\xc8\x99teau \xc8\x99i se displ\xc4\x83ceau. Ambii luptaser\xc4\x83 \xc3\xaen b\xc4\x83t\xc4\x83lia de la Vlotho din 1638, c\xc3\xa2nd Rupert fusese luat prizonier, r\xc4\x83m\xc3\xa2n\xc3\xa2nd \xc3\xaen captivitate mai mul\xc8\x9bi ani. Rupert a dat atunci vina pe ezitarea lui Eythin, iar Eythin a acuzat pripeala lui Rupert. La Moor, Eythin a criticat dispozi\xc8\x9biile lui Rupert care urmau s\xc4\x83-i \xc3\xaemping\xc4\x83 prea aproape de inamic. El era \xc3\xaengrijorat c\xc4\x83 o movil\xc4\x83 de pe terenul dintre culmea pe care se adunaser\xc4\x83 for\xc8\x9bele aliate \xc8\x99i valea dintre Long Marston \xc8\x99i Tockwith ascundea linia \xc3\xaent\xc3\xa2i a infanteriei aliate \xc8\x99i o ad\xc4\x83postea de focul de artilerie, permi\xc8\x9b\xc3\xa2ndu-i \xc3\xaen schimb s\xc4\x83 atace brusc de la mic\xc4\x83 distan\xc8\x9b\xc4\x83. C\xc3\xa2nd Rupert a cerut fie s\xc4\x83 se atace, fie s\xc4\x83 se retrag\xc4\x83 a\xc8\x99a cum a sugerat Eythin, Eythin a declamat c\xc4\x83 este prea t\xc3\xa2rziu pentru o asemenea manevr\xc4\x83. Armata regalist\xc4\x83 s-a preg\xc4\x83tit s\xc4\x83 se cantoneze pentru noapte, \xc3\xaen apropierea armatelor aliate.\n_START_SECTION_\nSco\xc8\x9bienii \xc8\x99i parlamentari\xc8\x99tii\n_START_PARAGRAPH_\nCovenanti\xc8\x99tii \xc8\x99i parlamentari\xc8\x99tii au ocupat dealul Marston, o culme joas\xc4\x83 dar proeminent\xc4\x83 \xc3\xaen \xc3\xaentinsa v\xc3\xa2lcea a Yorkului, \xc3\xaentre satele Long Marston \xc8\x99i Tockwith. Ei aveau avantajul altitudinii, dar lanurile de porumb care se \xc3\xaentindeau \xc3\xaentre cele dou\xc4\x83 sate le st\xc3\xa2njeneau desf\xc4\x83\xc8\x99urarea._NEWLINE_La un moment dat, regali\xc8\x99tii au \xc3\xaencercat s\xc4\x83 ocupe o cresc\xc4\x83torie de iepuri aflat\xc4\x83 la vest de lanurile de porumb de la care s\xc4\x83 poat\xc4\x83 executa foc de anfilad\xc4\x83 c\xc4\x83tre pozi\xc8\x9biile parlamentariste, dar au fost respin\xc8\x99i \xc8\x99i aripa st\xc3\xa2ng\xc4\x83 a cavaleriei parlamentariste a ocupat ea pozi\xc8\x9bia. Aripa era comandat\xc4\x83 de generalul Oliver Cromwell. Primele dou\xc4\x83 linii constau din peste 3.000 de cavaleri din Eastern Association, inclusiv regimentul Ironside al lui Cromwell. Ei au fost desf\xc4\x83\xc8\x99ura\xc8\x9bi \xc3\xaen unsprezece divizii de trei p\xc3\xa2n\xc4\x83 la patru plutoane fiecare, 600 de muschetari fiind desf\xc4\x83\xc8\x99ura\xc8\x9bi ca planton \xc3\xaentre acestea. Utilizarea muschetarilor pentru a opri atacurile de cavalerie sau dragoni fusese o practic\xc4\x83 frecvent\xc4\x83 \xc3\xaen armata suedez\xc4\x83 \xc3\xaen timpul R\xc4\x83zboiului de Treizeci de Ani, \xc8\x99i fusese adoptat\xc4\x83 de ambele tabere la Marston Moor. Nu se \xc8\x99tie cine era la comanda celei de a doua linii, dar colonelul Bartholomew Vermuyden era comisar general al lui Manchester, secund al cavaleriei Eastern Association. Trei regimente de cavalerie sco\xc8\x9biene, num\xc4\x83r\xc3\xa2nd 1000 de oameni pe ponei u\xc8\x99ori formau o a treia linie \xc3\xaen ariergarda lui Cromwell, fiind condu\xc8\x99i de Sir David Leslie. Cinci sute de dragoni sco\xc8\x9bieni condu\xc8\x99i de colonelul Hugh Fraser au fost desf\xc4\x83\xc8\x99ura\xc8\x9bi \xc3\xaen extremitatea st\xc3\xa2ng\xc4\x83._NEWLINE_Centrul, condus de trei generali, niciunul nefiind superior, era format din 14.000 de pedestra\xc8\x99i, cu 30\xe2\x80\x9340 de piese de artilerie. Diferitele regimente fuseser\xc4\x83 desf\xc4\x83\xc8\x99urate \xc3\xaen grab\xc4\x83 pe m\xc4\x83sur\xc4\x83 ce reveneau pe c\xc3\xa2mpul de lupt\xc4\x83 \xc8\x99i erau amestecate, dar majoritatea pedestra\xc8\x99ilor lui Manchester condu\xc8\x99i de generalul Lawrence Crawford se aflau pe flancul st\xc3\xa2ng, iar cei ai Lordului Fairfax \xc3\xaen mijloc. Dou\xc4\x83 brig\xc4\x83zi sco\xc8\x9biene, avangarda armatei lor, formau flancul drept al primei linii, \xc3\xaen frunte cu generalul William Baillie. Linia a doua era format\xc4\x83 din dou\xc4\x83 brig\xc4\x83zi sco\xc8\x9biene, conduse de generalul James Lumsden. Liniile a treia \xc8\x99i a patra, mai slabe, erau formate dintr-o parte a infanteriei lui Fairfax, o singur\xc4\x83 brigad\xc4\x83 de sco\xc8\x9bieni \xc8\x99i un regiment sco\xc8\x9bian incomplet, \xc3\xaempreun\xc4\x83 cu regimentul de pedestra\xc8\x99i al earlului de Manchester._NEWLINE_Flancul drept era comandat de Sir Thomas Fairfax, cu John Lambert ca secund. El avea cel pu\xc8\x9bin 2.000 de c\xc4\x83l\xc4\x83re\xc8\x9bi din Yorkshire \xc8\x99i Lancashire, desf\xc4\x83\xc8\x99ura\xc8\x9bi \xc3\xaen nou\xc4\x83 divizii, precum \xc8\x99i 600 de muschetari, cu trei regimente (num\xc4\x83r\xc3\xa2nd circa 1.000 de oameni) \xc3\xaen ariergard\xc4\x83.\n_START_SECTION_\nRegali\xc8\x99tii\n_START_PARAGRAPH_\nRegali\xc8\x99tii au ocupat p\xc3\xa2rloaga din vale, \xc3\xaen spatele unui \xc8\x99an\xc8\x9b de scurgere pe care Rupert l-a considerat a fi un obstacol eficient pentru o \xc8\x99arj\xc4\x83 de cavalerie. Exist\xc4\x83 unele dispute privind cursul \xc8\x99an\xc8\x9bului la vremea b\xc4\x83t\xc4\x83liei. Unele relat\xc4\x83ri contemporane sugereaz\xc4\x83 c\xc4\x83 el nu exista \xc3\xaen flancul drept al regali\xc8\x99tilor. Pe de alt\xc4\x83 parte, un plan cvasicontemporan al dispunerii regali\xc8\x99tilor, realizat de inginerul lui Rupert, Bernard de Gomme, arat\xc4\x83 \xc8\x99an\xc8\x9bul \xc3\xaen aliniamentul s\xc4\x83u actual. Este \xc3\xaen general acceptat c\xc4\x83 \xc8\x99an\xc8\x9bul era cel pu\xc8\x9bin un obstacol mai pu\xc8\x9bin semnificativ \xc3\xaen partea dreapt\xc4\x83 a regali\xc8\x99tilor._NEWLINE_Flancul st\xc3\xa2ng al regali\xc8\x99tilor era comandat de Lord Goring. El era format din 2.100 de c\xc4\x83l\xc4\x83re\xc8\x9bi, \xc3\xaen principal din cavaleria marchizului de Newcastle, \xe2\x80\x9eNorthern Horse\xe2\x80\x9d, \xc8\x99i 500 de muschetari. Prima linie era comandat\xc4\x83 de Goring, iar a doua de Sir Charles Lucas._NEWLINE_Centrul era comandat oficial de Eythin. O brigad\xc4\x83 num\xc4\x83r\xc3\xa2nd 1.500 de oameni, din regimentele de pedestra\xc8\x99i ale lui Rupert \xc8\x99i Byron. conduse de colonelul Robert Napier din regimentul lui Byron a fost desf\xc4\x83\xc8\x99urat la \xc8\x99an\xc8\x9b, la intersec\xc8\x9bia dintre flancul drept \xc8\x99i centru. \xc3\x8en st\xc3\xa2nga lor, un grup de sacrificiu format din muschetari se aflau de-a lungul \xc8\x99an\xc8\x9bului. \xc3\x8en spatele lor, prima linie era format\xc4\x83 din restul unit\xc4\x83\xc8\x9bilor de infanterie din armata lui Rupert, circa 7.000 de oameni, mai pu\xc8\x9bin deta\xc8\x99amentul lui Napier, sub comanda generalului Henry Tillier. Cei 3.000 de pedestra\xc8\x99i din armata lui Newcastle condu\xc8\x99i de Francis Mackworth s-au aliniat \xc3\xaen spatele liniei \xc3\xaent\xc3\xa2i din dreapta atunci c\xc3\xa2nd au sosit, iar o brigad\xc4\x83 de 600 de oameni din \xe2\x80\x9eNorthern Horse\xe2\x80\x9d condu\xc8\x99i de Sir William Blakiston a fost desf\xc4\x83\xc8\x99urat\xc4\x83 \xc3\xaen spatele flancului st\xc3\xa2ng. \xc3\x8en total, se aflau 14 tunuri de teren desf\xc4\x83\xc8\x99urate \xc3\xaen centru. S-a speculat c\xc4\x83 m\xc4\x83car unii dintre pedestra\xc8\x99ii lui Mackworth nu-\xc8\x99i ocupaser\xc4\x83 pozi\xc8\x9biile la \xc3\xaenceputul b\xc4\x83t\xc4\x83liei, l\xc4\x83s\xc3\xa2nd partea dreapt\xc4\x83 a centrului regali\xc8\x99tilor u\xc8\x99or sl\xc4\x83bit\xc4\x83._NEWLINE_Flancul drept era comandat de Lord Byron, cu 2.600 de c\xc4\x83l\xc4\x83re\xc8\x9bi \xc8\x99i 500 de muschetari. Linia a doua, ce cuprindea regimentul de cavalerie al prin\xc8\x9bului Rupert dar \xc8\x99i c\xc3\xa2teva regimente mai pu\xc8\x9bin experimentate, era condus\xc4\x83 de Lord Molyneux, de\xc8\x99i se pare c\xc4\x83 experimentatul Sir John Hurry era secundul lui Byron._NEWLINE_Spre deosebire de sco\xc8\x9bieni \xc8\x99i parlamentari\xc8\x99ti, Rupert \xc8\x99i-a p\xc4\x83strat o rezerv\xc4\x83 de 600 de c\xc4\x83l\xc4\x83re\xc8\x9bi, inclusiv trupele sale de elit\xc4\x83 Lifeguard of Horse, sub comanda sa personal\xc4\x83. Aceast\xc4\x83 rezerv\xc4\x83 s-a situat \xc3\xaen spatele centrului.\n_START_SECTION_\nEvenimentele\n_START_PARAGRAPH_\nDesf\xc4\x83\xc8\x99urarea for\xc8\x9belor regaliste a fost prelungit\xc4\x83 de \xc3\xaent\xc3\xa2rzierea garnizoanei din York, \xc8\x99i abia seara t\xc3\xa2rziu regali\xc8\x99tii au ocupat toate pozi\xc8\x9biile. O serie de averse de ploaie \xc8\x99i descurajarea lui Newcastle \xc8\x99i Eythin l-au convins pe Rupert s\xc4\x83-\xc8\x99i am\xc3\xa2ne atacul p\xc3\xa2n\xc4\x83 a doua zi. Dinspre pozi\xc8\x9biile armatei aliate, se auzeau inton\xc4\x83ri de psalmi. C\xc3\xa2nd regali\xc8\x99tii au rupt r\xc3\xa2ndurile ca s\xc4\x83 ia cina, Leven a remarcat lipsa de preg\xc4\x83tire a adversarilor s\xc4\x83i \xc8\x99i a ordonat oamenilor lui s\xc4\x83 atace pe la ora 7:30\xc2\xa0pm, chiar c\xc3\xa2nd deasupra p\xc3\xa2rloagei a izbucnit o furtun\xc4\x83._NEWLINE_Pe flancul st\xc3\xa2ng al alia\xc8\x9bilor, cavalerii lui Cromwell au \xc3\xaenvins rapid aripa lui Byron. De\xc8\x99i avea ordine s\xc4\x83 p\xc4\x83streze pozi\xc8\x9bia \xc8\x99i s\xc4\x83 se bazeze pe focul de muschete \xc8\x99i cel din \xc8\x99an\xc8\x9buri pentru a \xc3\xaencetini \xc8\x99i dezorienta un atac inamic, Byron a ordonat un contraatac pripit care a dus la dezordine \xc3\xaen r\xc3\xa2ndul propriilor trupe \xc8\x99i i-a \xc3\xaencurcat pe muschetari \xc8\x99i pe tunarii ata\xc8\x99a\xc8\x9bi brig\xc4\x83zii lui Napier care nu mai puteau trage f\xc4\x83r\xc4\x83 teama de a nimeri \xc3\xaen propria cavalerie. \xc3\x8en ciocnirile ce au urmat, regimentele din prima linie a lui Byron au fost puse pe fug\xc4\x83. Cromwell a fost r\xc4\x83nit u\xc8\x99or la g\xc3\xa2t, dup\xc4\x83 majoritatea relat\xc4\x83rilor, de un proiectil de pistol, \xc8\x99i a plecat scurt timp de pe c\xc3\xa2mpul de lupt\xc4\x83 pentru a-\xc8\x99i \xc3\xaengriji rana._NEWLINE_Observ\xc3\xa2nd e\xc8\x99ecul de pe flanc, Rupert \xc8\x99i-a condus rezerva spre dreapta, trimi\xc8\x9b\xc3\xa2nd acolo propriul s\xc4\x83u regiment de cavalerie \xc8\x99i conduc\xc3\xa2ndu-l \xc3\xaentr-un contraatac. Un ofi\xc8\x9ber parlamentarist scria:_NEWLINE_\xe2\x80\x9eDivizia lui Cromwell a avut via\xc8\x9b\xc4\x83 grea; au fost ataca\xc8\x9bi de cei mai viteji oameni ai lui Rupert \xc8\x99i din fa\xc8\x9b\xc4\x83 \xc8\x99i din flanc; au stat \xc3\xaen b\xc4\x83taia s\xc4\x83biilor destul\xc4\x83 vreme lovindu-se unii pe al\xc8\x9bii; dar \xc3\xaen sf\xc3\xa2r\xc8\x99it (fost-a voia Domnului) el [Cromwell] i-a b\xc4\x83tut, \xc3\xaempr\xc4\x83\xc8\x99tiindu-i \xc3\xaen patru z\xc4\x83ri, ca pe praf.\xe2\x80\x9d_NEWLINE_\xe2\x80\x94Scoutmaster-General Watson to Henry Overton, citat \xc3\xaen Young, Marston Moor 1644\'_NEWLINE_Sco\xc8\x9bienii lui Sir David Leslie au \xc3\xaenclinat balan\xc8\x9ba \xc3\xaen favoarea lui Cromwell. Dreapta \xc8\x99i rezerva lui Rupert s-au \xc3\xaempr\xc4\x83\xc8\x99tiat \xc8\x99i el \xc3\xaensu\xc8\x99i a sc\xc4\x83pat ca prin minune de la a fi luat prizonier, ascunz\xc3\xa2ndu-se \xc3\xaentr-un ogor de fasole._NEWLINE_\xc3\x8en centru, pedestrimea lui Crawford, a Lordului Fairfax \xc8\x99i mare parte din cea a lui Baillie au reu\xc8\x99it la \xc3\xaenceput s\xc4\x83 treac\xc4\x83 \xc8\x99an\xc8\x9bul, captur\xc3\xa2nd cel pu\xc8\x9bin trei piese de artilerie. \xc3\x8en dreapta, flancul lui Sir Thomas Fairfax nu a reu\xc8\x99it la fel de multe. Sir Thomas Fairfax scria mai t\xc3\xa2rziu:_NEWLINE_\xe2\x80\x9eFlancul nostru drept nu a avut a\xc8\x99a succes, din pricina \xc8\x99an\xc8\x9burilor \xc8\x99i tuf\xc4\x83ri\xc8\x99urilor peste care trebuia s\xc4\x83 trecem p\xc3\xa2n\xc4\x83 la a ne \xc3\xaent\xc3\xa2lni cu Inamicul, care ne-au pus \xc3\xaen dezordine: chiar \xc8\x99i a\xc8\x99a, am chemat un corp de 400 de c\xc4\x83l\xc4\x83re\xc8\x9bi. Dar din pricin\xc4\x83 c\xc4\x83 r\xc3\xa2ndurile de c\xc4\x83l\xc4\x83re\xc8\x9bi, doar \xc3\xaen aripa asta, erau \xc3\xaentrerupte de grupuri de muschetari, ceea ce ne-a f\xc4\x83cut mult r\xc4\x83u cu focul lor, am fost \xc3\xaempins s\xc4\x83-i atac. Am fost mult\xc4\x83 vreme \xc3\xaen lupt\xc4\x83 unii cu al\xc8\x9bii, dar cel pu\xc8\x9bin am izgonit o parte din flancul lor ... [eu] \xc3\xaensumi m-am \xc3\xaentors pu\xc8\x9bin, ca s\xc4\x83 ajung la cei ce-i l\xc4\x83sasem \xc3\xaen urm\xc4\x83. Dar inamicul care mai r\xc4\x83m\xc4\x83sese, v\xc4\x83z\xc3\xa2nd dezordinea \xc3\xaen care erau, atacase \xc8\x99i \xc3\xaei gonise \xc3\xaenainte ca eu s\xc4\x83 ajung la ei.\xe2\x80\x9d_NEWLINE_\xe2\x80\x94Sir Thomas Fairfax, citat \xc3\xaen Young (1970)_NEWLINE_Fairfax a scris c\xc4\x83 secundul lui, generalul Lambert, nu a putut ajunge la el, a\xc8\x99a c\xc4\x83 a atacat \xc3\xaen alt\xc4\x83 parte. O punte, denumit\xc4\x83 ast\xc4\x83zi Atterwith Lane, traversa \xc8\x99an\xc8\x9bul pe flancul lui \xc8\x99i unele relat\xc4\x83ri sugereaz\xc4\x83 c\xc4\x83 mai multe unit\xc4\x83\xc8\x9bi erau \xc8\x9binte facile pentru muschetarii regali\xc8\x99ti \xc3\xaen timp ce \xc3\xaenaintau pe ea doar patru c\xc3\xa2te patru. C\xc3\xa2nd un mic dig de l\xc3\xa2ng\xc4\x83 \xc8\x99an\xc8\x9b a fost eliminat \xc3\xaen anii 1960, au fost g\xc4\x83site acolo c\xc3\xa2teva sute de proiectile de muschet\xc4\x83._NEWLINE_C\xc3\xa2nd Goring a lansat un contraatac, parlamentari\xc8\x99tii dezorganiza\xc8\x9bi au fost \xc3\xaempr\xc4\x83\xc8\x99tia\xc8\x9bi, dar o parte din cavaleria sco\xc8\x9bian\xc4\x83 din spatele lor a rezistat mai mult. Mare parte din flancul victorios al lui Goring fie s-a \xc3\xaempr\xc4\x83\xc8\x99tiat urm\xc4\x83rind inamicul, fie a dat fuga s\xc4\x83 prade proviziile alia\xc8\x9bilor, dar unii din ei, condu\xc8\x99i de Sir Charles Lucas, au manevrat spre a ataca flancul drept al infanteriei aliate. \xc3\x8entre timp, c\xc3\xa2\xc8\x9biva pedestra\xc8\x99i ai lui Newcastle au contraatacat pedestra\xc8\x99ii lui Lord Fairfax \xc3\xaen centrul liniei aliate \xc8\x99i le-au provocat confuzie. Profit\xc3\xa2nd de avantaj, brigada de c\xc4\x83l\xc4\x83re\xc8\x9bi a lui Blakiston (probabil sus\xc8\x9binut\xc4\x83 \xc8\x99i de un grup de \xe2\x80\x9eGentleman Volunteers\xe2\x80\x9d condu\xc8\x99i de \xc3\xaensu\xc8\x99i Newcastle) a \xc8\x99arjat \xc3\xaen centru. Sub aceste atacuri, \xc3\xaen confuzie \xc8\x99i \xc3\xaen \xc3\xaentuneric, peste jum\xc4\x83tate din infanteria sco\xc8\x9bian\xc4\x83 \xc8\x99i toat\xc4\x83 infanteria lui Fairfax au fugit. Generalul sco\xc8\x9bian Lumsden a declarat c\xc4\x83 \xe2\x80\x9ecei ce au fugit s-au ar\xc4\x83tat tare nevrednici\xe2\x80\x9d. Leven \xc8\x99i Lord Fairfax au plecat \xc8\x99i ei de pe c\xc3\xa2mpul de lupt\xc4\x83, crez\xc3\xa2nd c\xc4\x83 totul este pierdut. Manchester a r\xc4\x83mas acolo, dar numai \xc3\xaen fruntea propriului s\xc4\x83u regiment de infanterie din ariergard\xc4\x83._NEWLINE_O singur\xc4\x83 brigad\xc4\x83 sco\xc8\x9bian\xc4\x83 izolat\xc4\x83 care fusese \xc3\xaen dreapta liniei \xc3\xaent\xc3\xa2i \xc8\x99i format\xc4\x83 din regimentele earlului de Crawford-Lindsay \xc8\x99i ale vicontelui de Maitland au stat \xc3\xaen calea lui Lucas, care a lansat trei \xc8\x99arje \xc3\xaempotriva lor. \xc3\x8en a treia \xc8\x99arj\xc4\x83, calul lui Lucas a murit, iar el a fost luat prizonier. \xc3\x8en spatele lor, generalul Lumsden a reu\xc8\x99it s\xc4\x83 rearanjeze parte din centrul alia\xc8\x9bilor, cu dou\xc4\x83 brig\xc4\x83zi sco\xc8\x9biene care r\xc4\x83m\xc4\x83seser\xc4\x83. \xc3\x8en spatele acestora, regimentul earlului de Manchester a respins \xc8\x99i a \xc3\xaempr\xc4\x83\xc8\x99tiat brigada de cavalerie regalist\xc4\x83 a lui Blakiston._NEWLINE_\xc3\x8en acest moment se \xc3\xaentunecase cu totul, de\xc8\x99i r\xc4\x83s\xc4\x83rea luna plin\xc4\x83. Zona rural\xc4\x83 din jur era plin\xc4\x83 de fugari din ambele tabere. Un curier din Irlanda care \xc3\xael c\xc4\x83uta pe prin\xc8\x9bul Rupert a scris:_NEWLINE_\xe2\x80\x9e\xc3\x8en ast\xc4\x83 oribil\xc4\x83 stare am petrecut eu \xc8\x9bara; aici am g\xc4\x83sit un p\xc3\xa2lc de sco\xc8\x9bieni strig\xc3\xa2nd plini de t\xc3\xa2nguire \xc8\x99i jale, de parc\xc4\x83 \xc3\xaei cuprinsese ziua pierzaniei, de care nu \xc8\x99tiau \xc3\xaencotro s\xc4\x83 fug\xc4\x83; \xc8\x99i apoi m-am \xc3\xaent\xc3\xa2lnit cu un grup de o\xc8\x99teni din care r\xc4\x83m\xc4\x83seser\xc4\x83 doar patru \xc8\x99i un gornist; ici-colo c\xc3\xa2te un pedestra\xc8\x99 f\xc4\x83r\xc4\x83 p\xc4\x83l\xc4\x83rie, br\xc3\xa2u, sabie, sau orice altceva afar\xc4\x83 de limb\xc4\x83 cu care s\xc4\x83 \xc3\xaentrebe unde e urm\xc4\x83toarea garnizoan\xc4\x83 care (s\xc4\x83 gr\xc4\x83iesc adev\xc4\x83rul) erau pline \xc3\xaen c\xc3\xa2teva ceasuri cu fugarii din am\xc3\xa2ndou\xc4\x83 p\xc4\x83r\xc8\x9bile, de\xc8\x99i erau la dep\xc4\x83rtare de 20 sau 30 de mile de locul luptei.\xe2\x80\x9d_NEWLINE_\xe2\x80\x94Mr. Arthur Trevor c\xc4\x83tre marchizul de Ormonde, citat \xc3\xaen Young (1970)_NEWLINE_Cum nu mai era prezent niciun general de nicio parte, lupta s-ar fi \xc3\xaencheiat nedecis, dar c\xc4\x83l\xc4\x83re\xc8\x9bii disciplina\xc8\x9bi ai lui Cromwell s-au adunat \xc3\xaen spatele flancului drept regalist. Sir Thomas Fairfax, g\xc4\x83sindu-se singur \xc3\xaen mijlocul oamenilor lui Goring, \xc8\x99i-a scos \xc3\xaensemnele (o batist\xc4\x83 sau bucat\xc4\x83 de h\xc3\xa2rtie alb\xc4\x83 care \xc3\xael identifica drept parlamentarist) de pe p\xc4\x83l\xc4\x83rie, \xc8\x99i \xc8\x99i-a croit drum spre flancul lui Cromwell pentru a-l anun\xc8\x9ba de situa\xc8\x9bia de pe flancul drept aliat. Cromwell era acum \xc3\xaen fruntea cavaleriei sale, sco\xc8\x9bienii lui Leslie \xc3\xaenc\xc4\x83 sus\xc8\x9bin\xc3\xa2ndu-l \xc8\x99i cu pedestra\xc8\x99ii lui Crawford pe flancul drept, pe partea cealalt\xc4\x83 a c\xc3\xa2mpului de b\xc4\x83t\xc4\x83lie, atac\xc3\xa2nd cavaleria lui Goring._NEWLINE_\xc3\x8en acest moment, solda\xc8\x9bii lui Goring erau obosi\xc8\x9bi \xc8\x99i dezorganiza\xc8\x9bi, \xc8\x99i mai mul\xc8\x9bi ofi\xc8\x9beri fuseser\xc4\x83 lua\xc8\x9bi prizonieri. Cu toate acestea, ei au cobor\xc3\xa2t dealul de la proviziile parlamentari\xc8\x99tilor pentru a ocupa cam aceea\xc8\x99i pozi\xc8\x9bie pe care o de\xc8\x9binuse cavaleria lui Sir Thomas Fairfax la \xc3\xaenceputul luptei, despre care majoritatea relat\xc4\x83rilor contemporane afirm\xc4\x83 c\xc4\x83 era una dezavantajoas\xc4\x83. C\xc3\xa2nd a atacat Cromwell, solda\xc8\x9bii lui Goring, \xc3\xaen inferioritate numeric\xc4\x83, au fost goni\xc8\x9bi de pe c\xc3\xa2mpul de lupt\xc4\x83._NEWLINE_Alia\xc8\x9bii victorio\xc8\x99i s-au \xc3\xaentors acum \xc3\xaempotriva restului centrului regali\xc8\x99tilor, pun\xc3\xa2nd pe fug\xc4\x83 mai multe unit\xc4\x83\xc8\x9bi \xc8\x99i ucig\xc3\xa2nd numero\xc8\x99i fugari. \xc3\x8en sf\xc3\xa2r\xc8\x99it, o parte din pedestra\xc8\x99ii lui Newcastle, \xe2\x80\x9eWhitecoats\xe2\x80\x9d, s-au adunat pentru o ultim\xc4\x83 ap\xc4\x83rare \xc3\xaentr-o incint\xc4\x83 m\xc4\x83rginit\xc4\x83 de un \xc8\x99an\xc8\x9b. S-a sugerat c\xc4\x83 aceasta ar fi fost White Sike Close, \xc3\xaen spatele pozi\xc8\x9biei ini\xc8\x9biale a regali\xc8\x99tilor, dar cel mai probabil este vorba de Fox Covert, de la nord de Long Marston, 1,6\xc2\xa0km pe calea de retragere c\xc4\x83tre York. Whitecoats au refuzat s\xc4\x83 se predea \xc8\x99i au respins \xc8\x99arjele constante de cavalerie, p\xc3\xa2n\xc4\x83 c\xc3\xa2nd au fost adu\xc8\x99i pedestra\xc8\x99i \xc8\x99i dragoni s\xc4\x83 le rup\xc4\x83 r\xc3\xa2ndurile. Ultimii 30 de supravie\xc8\x9buitori s-au predat.\n_START_SECTION_\nVictime\n_START_PARAGRAPH_\nAproximativ 4.000 de solda\xc8\x9bi regali\xc8\x99ti au murit, mul\xc8\x9bi \xc3\xaen ultima ap\xc4\x83rare f\xc4\x83cut\xc4\x83 de \xe2\x80\x9eWhitecoats\xe2\x80\x9d, \xc8\x99i 1.500 au c\xc4\x83zut prizonieri, printre care \xc8\x99i Charles Lucas \xc8\x99i general-maiorul Henry Tillier. regali\xc8\x99tii \xc8\x99i-au pierdut toate tunurile, multe sute de arme \xc8\x99i mai multe stindarde c\xc4\x83z\xc3\xa2nd \xc8\x99i ele \xc3\xaen m\xc3\xa2inile alia\xc8\x9bilor. Depe\xc8\x99a generalilor alia\xc8\x9bi, precum \xc8\x99i alte surse parlamentariste, sugereaz\xc4\x83 c\xc4\x83 din tab\xc4\x83ra lor au murit 300 de solda\xc8\x9bi._NEWLINE_Unul dintre cei r\xc4\x83ni\xc8\x9bi mortal din r\xc3\xa2ndurile parlamentari\xc8\x99tilor a fost fratele lui Sir Thomas Fairfax, Charles. Un altul a fost nepotul lui Cromwell, Valentine Walton, locit de o ghiulea la \xc3\xaenceputul zilei. Cromwell era prezent la moartea lui, \xc8\x99i a scris o celebr\xc4\x83 scrisoare adresat\xc4\x83 cumnatului s\xc4\x83u, tat\xc4\x83l soldatului, \xc8\x99i el pe nume Valentine Walton, \xc3\xaen care a descris pe scurt b\xc4\x83t\xc4\x83lia \xc8\x99i l-a informat pe acesta de moartea fiului s\xc4\x83u \xc8\x99i de ultimele sale cuvinte.\n_START_SECTION_\nUrm\xc4\x83ri\n_START_PARAGRAPH_\nNoaptea t\xc3\xa2rziu, generalii regali\xc8\x99ti au ajuns la York, \xc3\xaempreun\xc4\x83 cu numero\xc8\x99i solda\xc8\x9bi \xc3\xaempr\xc4\x83\xc8\x99tia\xc8\x9bi. Guvernatorul Yorkului, Sir Thomas Glemham, i-a l\xc4\x83sat s\xc4\x83 intre doar pe cei ce f\xc4\x83ceau parte din garnizoan\xc4\x83 (adic\xc4\x83 doar c\xc3\xa2\xc8\x9biva ofi\xc8\x9beri care participaser\xc4\x83 la lupt\xc4\x83 ca voluntari), de team\xc4\x83 c\xc4\x83 parlamentari\xc8\x99tii ar putea p\xc4\x83trunde \xc3\xaen ora\xc8\x99 pe urmele regali\xc8\x99tilor. Numero\xc8\x99i fugari, unii r\xc4\x83ni\xc8\x9bi, umpluser\xc4\x83 str\xc4\x83zile din afara zidului cet\xc4\x83\xc8\x9bii l\xc3\xa2ng\xc4\x83 Micklegate Bar, poarta ora\xc8\x99ului._NEWLINE_Newcastle, v\xc4\x83z\xc3\xa2ndu-\xc8\x99i for\xc8\x9bele fr\xc3\xa2nte \xc8\x99i dup\xc4\x83 ce \xc3\xae\xc8\x99i cheltuise \xc3\xaentreaga avere pentru cauza regalist\xc4\x83, a hot\xc4\x83r\xc3\xa2t c\xc4\x83 nu poate \xc3\xaendura \xe2\x80\x9er\xc3\xa2sul cur\xc8\x9bii\xe2\x80\x9d. El a plecat la Scarborough la 3 iulie \xc8\x99i apoi s-a exilat la Hamburg, \xc3\xaempreun\xc4\x83 cu Eythin \xc8\x99i cu mul\xc8\x9bi dintre ofi\xc8\x9berii s\xc4\x83i. La dou\xc4\x83 zile dup\xc4\x83 b\xc4\x83t\xc4\x83lie, Rupert a adunat 5.000 de c\xc4\x83l\xc4\x83re\xc8\x9bi \xc8\x99i c\xc3\xa2teva sute de infanteri\xc8\x99ti c\xc4\x83rora le-a dat din caii r\xc4\x83ma\xc8\x99i liberi. El considera c\xc4\x83, dec\xc3\xa2t s\xc4\x83 \xc3\xaencerce s\xc4\x83 rec\xc3\xa2\xc8\x99tige avantajul regalist \xc3\xaen nord, mai degrab\xc4\x83 trebuie s\xc4\x83 se \xc3\xaentoarc\xc4\x83 \xc3\xaen sud \xc8\x99i s\xc4\x83 i se al\xc4\x83ture regelui. Plec\xc3\xa2nd din York prin Monk Bar \xc3\xaen partea de nord-est, a traversat \xc3\xaenapoi Peninii, ocolind pe la Richmond ca s\xc4\x83 nu fie prins. Goring, care-l \xc3\xaenso\xc8\x9bise p\xc3\xa2n\xc4\x83 atunci, a plecat spre Sco\xc8\x9bia pentru a-i ajuta pe regali\xc8\x99tii de acolo, condu\xc8\x99i de Montrose. Odat\xc4\x83 cu plecarea lui Newcastle \xc8\x99i a lui Rupert, regali\xc8\x99tii au abandonat practic nordul._NEWLINE_Alia\xc8\x9bii victorio\xc8\x99i s-au regrupat, de\xc8\x99i prea \xc3\xaencept pentru a-l intercepta pe Rupert la plecarea din York. Leven fugise la Leeds, la circa 32\xc2\xa0km de c\xc3\xa2mpul de lupt\xc4\x83, \xc8\x99i a aflat cu mare surpriz\xc4\x83 vestea victoriei. Odat\xc4\x83 ce armata aliat\xc4\x83 a fost readunat\xc4\x83, ei au reluat asediul Yorkului. \xc3\x8en urma acordului c\xc4\x83 solda\xc8\x9bii sco\xc8\x9bieni nu vor fi cantona\xc8\x9bi \xc3\xaen ora\xc8\x99, garnizoana a capitulat condi\xc8\x9bionat la 16 iulie. Armata aliat\xc4\x83 s-a \xc3\xaempr\xc4\x83\xc8\x99tiat \xc8\x99i ea \xc3\xaen scurt timp. Leven \xc8\x99i-a dus solda\xc8\x9bii \xc3\xaen nord s\xc4\x83 asedieze ora\xc8\x99ele Newcastle upon Tyne \xc8\x99i Carlisle, \xc3\xaen vreme ce armata lui Manchester s-a \xc3\xaentors la to Lincolnshire \xc8\x99i de acolo, \xc3\xaen cele din urm\xc4\x83, \xc3\xaen sudul Angliei._NEWLINE_\xc3\x8en urm\xc4\x83toarele c\xc3\xa2teva luni, sco\xc8\x9bienii \xc8\x99i parlamentari\xc8\x99tii au eliminat restul garnizoanelor regaliste din nordul Angliei. Cavaleria regalist\xc4\x83 din zon\xc4\x83, \xe2\x80\x9eNorthern Horse\xe2\x80\x9d, a continuat s\xc4\x83 lupte pentru regele Carol sub comanda lui Sir Marmaduke Langdale, \xc8\x99i a efectuat chiar c\xc3\xa2teva raiduri rapide dinspre sud pentru a ajuta garnizoanele regaliste din sudul Yorkshire-ului, dar a devenit din ce \xc3\xaen ce mai indisciplinat\xc4\x83, ceea ce a dus la \xc3\xaendep\xc4\x83rtarea multor simpatizan\xc8\x9bi ai cauzei regaliste._NEWLINE_\xc3\x8enfr\xc3\xa2ngerea de la Marston Moor a fost o grea lovitur\xc4\x83 dat\xc4\x83 cauzei regaliste. Prin\xc8\x9bul Rupert fusese \xc3\xaenvins decisiv pentru prima oar\xc4\x83 \xc3\xaen r\xc4\x83zboi \xc8\x99i \xc8\x99i-a pierdut reputa\xc8\x9bia de invincibil. A fost grav afectat de \xc3\xaenfr\xc3\xa2ngere \xc8\x99i a p\xc4\x83strat l\xc3\xa2ng\xc4\x83 el toat\xc4\x83 via\xc8\x9ba depe\xc8\x99a regelui. El a mai suferit o alt\xc4\x83 lovitur\xc4\x83 prin moartea \xc3\xaen b\xc4\x83t\xc4\x83lie a c\xc3\xa2inelui s\xc4\x83u \xe2\x80\x9eBoye\xe2\x80\x9d, \xc3\xaenso\xc8\x9bitor constant \xc3\xaen timpul campaniilor. Propaganda parlamentarist\xc4\x83 a profitat de aceasta, scriind despre Boye ca \xc8\x99i despre un familiar al Diavolului._NEWLINE_\xc3\x8en schimb, aici s-a cimentat reputa\xc8\x9bia de comandant de cavalerie a lui Oliver Cromwell. Disciplina pe care o instituise \xc3\xaen r\xc3\xa2ndurile armatei sale \xc8\x99i calit\xc4\x83\xc8\x9bile sale pe c\xc3\xa2mpul de lupt\xc4\x83 au fost cruciale pentru victorie, iar meritele i-au fost recunoscute. Cromwell avea mai t\xc3\xa2rziu s\xc4\x83 declare c\xc4\x83 Marston Moor a fost \xe2\x80\x9eo victorie absolut\xc4\x83 ob\xc8\x9binut\xc4\x83 prin binecuv\xc3\xa2ntarea lui Dumnezeu\xe2\x80\x9d. Din acest moment, el a \xc3\xaenceput s\xc4\x83 exercite o influen\xc8\x9b\xc4\x83 cresc\xc3\xa2nd\xc4\x83 at\xc3\xa2t \xc3\xaen Camera Comunelor, c\xc3\xa2t \xc8\x99i \xc3\xaen armatele parlamentariste de pe c\xc3\xa2mpul de lupt\xc4\x83.'